46. ΑΠΟΦΑΣΗ ΥΠΟΥΡΓΟΥ ΕΜΠΟΡΙΟΥ Αριθ. Ε4/2415 της 2 Απρ./19 Μαΐου  1987 (ΦΕΚ Β΄ 243) Εξαγωγές μικροαντικειμένων με ταχυδρομικά δέματα βάσει απλουστευμένης διαδικασίας. Έχοντας υπόψη: 1.Τις διατάξεις του Νόμ. 936/79 "Περί τροποποιήσεως και συμπληρώσεως των περί εξωτερικού εμπορίου διατάξεων". 2.Τις διατάξεις του Νόμ. 1558/85 "Περί Κυβέρνησης και Κυβερνητικών Οργάνων". 3.Τις διατάξεις του Νόμ. 1266/82 "Περί οργάνων ασκήσεως της νομισματικής, πιστωτικής και συναλλαγματικής πολιτικής και άλλες διατάξεις". 4.Τις διατάξεις του Π.Δ. 437/85 "Περί καθορισμού και ανακατανομής των αρμοδιοτήτων των Υπουργείων". 5.Τις διατάξεις του Π.Δ. 456/85 "Περί μεταφοράς αρμοδιοτήτων, υπηρεσιών και προσωπικού στο Υπουργείο Εμπορίου από το Υπουργείο Εθνικής Οικονομίας". 6.Το γεγονός ότι πρέπει να διευκολυνθεί η εξαγωγή μικροαντικειμένων με ταχυδρομικά δέματα. Αποφασίζουμε: Επιτρέπεται η εξαγωγή με ταχυδρομικά δέματα ειδών εγχωρίου προέλευσης, όπως βιβλίων, κασεττών και δίσκων μουσικής, μικροδώρων και ειδών λαϊκής τέχνης, τηρουμένης της ακόλουθης διαδικασίας: 1.Οι ενδιαφερόμενοι εξαγωγείς θα υποβάλλουν στα Τελωνεία Ταχυδρομικών Δεμάτων συμπληρωμένο το έντυπο Δήλωση-Τιμολόγιο Εξαγωγής μικροαντικειμένων (συνημμένο υπόδειγμα) σε 3πλουν. Τα Τελωνεία μετά από τον σχετικό έλεγχο θα διαβιβάζουν το ένα θεωρημένο αντίγραφο στη μεσολαβούσα Τράπεζα του εξαγωγέα και το δεύτερο θα παραδίδεται στον εξαγωγέα. Το τρίτο αντίγραφο θα παραμένει στο Τελωνείο. 2.Στις μεσολαβούσες Τράπεζες ανατίθεται η παρακολούθηση της συναλλαγματικής τακτοποίησης της Δηλώσεως Τιμολογίου Εξαγωγής μικροαντικειμένων του εξαγωγέα η οποία θα πρέπει να πραγματοποιείται το αργότερο μέσα σε 3 μήνες από την πραγματοποίηση της εξαγωγής (αποστολής). Η εισαγωγή του συν/τος θα καταχωρείται στο παραπάνω έντυπο Δήλωση-Τιμολόγιο Εξαγωγής μικροαντικειμένων. 3.Οι εν λόγω εξαγωγές δεν πρέπει να υπερβαίνουν την συνολική αξία FOB των 600 δολλαρίων κατά παραλήπτη-αγοραστή. 4.Ανατίθεται στην Τράπεζα της Ελλάδος να καθορίσει τις προϋποθέσεις και ειδικότερα τους όρους προεισαγωγής, εισαγωγής του συναλλάγματος με επιταγή, έμβασμα κ.λ.π. καθώς και την έκδοση των πιστοποιητικών εξαγωγικής δραστηριότητας. 5.Ανατίθεται στα Τελωνεία Ταχυδρομικών δεμάτων να επιτρέπουν σε ενδιαφερόμενους εξαγωγείς την αποστολή χωρίς συναλλαγματικές διατυπώσεις καταλόγων ή διαφημιστικών φυλλαδίων που αναφέρονται στη δραστηριότητά τους για τη λήψη μελλοντικών παραγγελιών. (Ακολουθεί υπόδειγμα). 